हादराव क’रना जिउसानि गिख्रंथाव साग्लोबसारनायनि थाखाय थांनाय 4 एप्रिलाव खुंजानो गोनां बिटिसि बिसायख’थिखौ बिसायख’थि आयगा दोनथ’दों। हादराव कभिद-19 जिउसानि सनदेरनायनि थाखाय सोरखारनि हांख्रायनाय लेखा बे बिसायख’थिखौ बिसायख’थि आयगा दोनथ’नो गोनां जादों । बे दोनथ’नायनि थाखाय बिसायख’थि गेलेनाय बिजाथिफोरजों लोगोसे बिटिआरनि सुबुंफोरा जोबोर खस्थ’ मोनबाय । मानोना थांनाय मार्स दाननिफ्राय दिनैसिम बिटिसि बिसायख’थिनि मुङाव राजखान्थिनि हाब्रु साद्लानायनि जाहोनाव गाज्रि मोननायजों लोगोसेनो बिसायख’थिनि भटारफोरखौ थि खालामनो हायाखै। बिटिसि बिसायख’थिखौ दोनथ’नायनि जाहोनाव बिजेपि-बिपिएफ- एजिपि दोलोआ माबाफोर खैसाराव दं नामा, बेखौ लानानै खायसे सुबुंफोरखौ सावराज्लायनाय नुयो। रायजो बेंगिरिनि खुंथाया द’ दान जोबनायनि आगोलनो बिसायख’थि खुंनायनि राहाखौ लानो हायोमोन । नाथाय मन्थ्रि हिमन्त बिस्व शर्माआ फोरमायदों दि बिटिसि बिसायख’थिखौ फैगौ डिसेम्बर दानाव खुंगोन । नाथाय उदां बिसायख’थि आयगा मानो गनायथि होखो बे साननांगौ बाथ्रा। बिटिआर ओनसोलाव बिजेपि दोलोआ गावनि राजखान्थियारी मुलाम्फानि थाखाय बिसायख’थिखौ फावसायदों ना बिफिएफ दोलोआ फिन बिटिसिनि खुंथायखौ गावसोरनि आखायाव लांनो खैसार खालामदों बेबो सानथावना बाथ्रा। नाथाय थांनाय द’ दानाव क’रना जिउसानि गिख्रंथाव थासारि समावनो मिज’राम बादि हादरसायाव बिसायख’थि खुंफुंदों। आरो बे समावनो गाबोन बिहार रायजोनि बिधान सभा बिसायख’थिया खुंजागोन । बे बेलायाव आसामनि बिटिसि बिसायख’थिखौ खुङाबालानो बिटिसियाव रायजो बेंगिरिनि खुंथायखौ मानो फोलावखो बेबो सानथावना। बे दाइन दान बिटिसि बिसायख’थिनि मुङाव बिटिआरनि रायजो-राजाफोरनि गेजेराव भटखौ लानानै दाङा-बाजिया सोमजिगोन नामा ? बेबो साननांगौ बाथ्रा जादों । बे समाव एखे गामिनि रायजोफोरा गावजों-गाव मोनसा-मोनसिया जालायनाया बांद्राय जागोन नामा ? फैगौ डिसेम्बर दानाव खुंजानो गोनां बिटिसि बिसायख’थियाव माबे दोलोआ सोरखार दागोन बुंनाया गोरलै नङा। नाथाय रायजो-राजाफोरा मोनसे मिजिं खालामदोंदि जाय दोलोआनो बिटिसि सोरखार दायाथों मानो ओनसोलनि जौगानायखौसो लुबैयो। नुनायाव मोनफ्रोमबो दोलोनि बिसायख’थि फोसावदिं आफादाव रायजोफोरनि लोब-लोब बाहागो लानायाव बिजाथिफोरा आवबा जानायखौ नुदों।